లారెన్స్ ఆఫ్ అరేబియా

**లారెన్స్ ఆఫ్ అరేబియా** 1962, డిసెంబర్ 9న విడుదలైన చారిత్రక సినిమా. థామస్ ఎడ్వర్డ్ లారెన్స్ అనే బ్రిటీషు సైనికుడు తన జీవితంలో జరిగిన కొన్ని సంఘటనల ఆధారంగా వ్రాసిన "సెవెన్ పిల్లర్స్ ఆఫ్ విజ్‌డమ్" అనే పుస్తకం ఆధారంగా ఈ సినిమా నిర్మించబడింది.

## కథ
చిత్రం థామస్ ఎడ్వర్డ్ లారెన్స్ ఒక మోటార్ సైకిల్ ప్రమాదంలో మరణించటంతో మొదలవుతుంది. అతని మెమోరియల్ సర్వీస్ దగ్గర అతన్ని గురించి ఒక విలేఖరి ప్రశ్నించటం కథలో ఒక్కో అంశమూ బయటకొస్తుంది. కైరోలో బ్రిటిష్ సైనిక కార్యాలయంలో పనిచేస్తున్న లారెన్స్‌ను బ్రిటిష్ అరబ్ బ్యూరోకు పంపటం ఒక కీలకాంశం. దానితో లారెన్స్ ఎడారి యాత్రలు ఆరంభమవుతాయి. లారెన్స్‌ను ఎడారిలో తీసుకువెళ్తున్న ఒక గైడ్‌ను, షరీఫ్ ఆలీ చంపేస్తాడు. ఆ గైడ్ చేసిన పాపమంతా, షరీఫ్ అలీకి చెందిన నీటి బుగ్గలోంచి నీరు తాగటమే! ఎడారిలో నీళ్లకు అంత విలువ మరి! తన గైడ్‌ను చంపిన షరీఫ్ అలీతో లారెన్స్ గొడవ పడతాడు. చివరికి షరీఫ్ అలీ, లారెన్స్‌లు మంచి స్నేహితులు అవుతారు. షరీఫ్ అలీ, లారెన్స్‌లు కలిసి ప్రిన్స్ ఫైజల్‌ను కలుస్తారు. ఆయన, తన గెరిల్లా బెదుయూన్ తెగ దళాలను బ్రిటిష్ సైన్యంతో కలిపి పనిచేసేందుకు అంగీకరిస్తాడు. ఇది లారెన్స్ సాధించే తొలి విజయం. తర్వాత బెదుయూన్ తెగ దళాలకు నాయకత్వం వహిస్తూ, లారెన్స్ అప్పటి వరకూ టర్కిష్ దళాల కంట్రోల్లో ఉన్న అకాబా నౌకాశ్రయాన్ని స్వాధీనం చేసుకొంటాడు. అకాబాకు చేరేందుకు లారెన్స్, చాలా కష్టమైన నెపుద్ ఎడారిని దాటుతాడు. ఆ ఎడారిని దాటడమే కష్టం కాగా, దాన్ని దాటి అకాబా వరకు వెళ్లటం లారెన్స్ సాధించిన ఘన విజయాలు అవుతాయి. ఆ తర్వాత లారెన్స్ మళ్లీ, టర్కీ ఆధీనంలో ఉన్న దేరాను స్వాధీనం చేసుకునేందుకు వెళ్లి, అక్కడ టర్కీ దేశస్థులకు బందీగా దొరికిపోతాడు. వారు అతన్ని అనేక చిత్రహింసల పాలుచేస్తారు. వారు అతన్ని విడిచిపెట్టాక, తిరిగి అతను ఆ ఎడారి పోరాటాల్లో భాగం అవుతాడు. అరబ్బుల స్వయం పాలనాధికారం కోసం తాను ఎంతో కృషి చేసినా, వారిలోవారికి గల వైషమ్యాలతో విసిగిపోయి, ఇంగ్లాండుకు తిరిగి వచ్చేస్తాడు. అక్కడే అతను మరణిస్తాడు.

## నిర్మాణం
మొత్తం 220 నిమిషాల ఈ చిత్ర నిర్మాణం 1960 ఫిబ్రవరిలో ఆరంభమయింది. అంతకుమునుపు దీని కోసం స్క్రీన్ ప్లే, స్క్రిప్టుల రచనను మైకేల్ విల్సన్ చేపట్టాడు. అయితే స్క్రిప్టు తను ఆశిస్తున్నట్లు రావటంలేదని భావిస్తూ, ఆ పనిని మైకేల్ విల్సన్ నుంచి తొలగించి, ఆ బాధ్యతను రాబర్ట్ బోల్ట్‌కు  డేవిడ్ లీన్ అప్పగించాడు. ఆయన విల్సన్ రాసిన భాగాలను తొలగించి, తను అనుకున్నట్లు స్క్రిప్టు పూర్తిచేశాడు. ఆ ప్రకారమే డేవిడ్ లీన్ చిత్రాన్ని జోర్డాన్, మొరాకో, ఆల్జీరియా, బ్రిటన్లలో షూటింగ్ చేసి పూర్తిచేశాడు. 1962 ఆగస్టు వరకు కూడా చిత్రం షూటింగ్ అంచెలంచెలుగా జరుగుతూనే వచ్చింది. 65 యంయం పానావిజన్లో ఈ చిత్రాన్ని సినిమాటోగ్రాఫర్ ఎఫ్.ఏ.యంగ్ చిత్రీకరించాడు. 1962 డిసెంబర్ 9న లండన్ లోని ఓడియన్ థియేటర్లో విడుదలతో ఈ చిత్రం ప్రజల ముందుకు వచ్చింది.
## నటీనటులు
 
* పీటర్ ఓ టూల్ - టి.ఇ.లారెన్స్
* అలెక్ గిన్నిస్ - ప్రిన్స్ ఫైజల్
* ఆంథోని క్విన్ - ఔదా అబూ తాయి
* జాక్ హాకిన్స్ - జనరల్ ఎడ్మండ్ అల్లెన్‌బీ
* ఒమర్ షరీఫ్ - షరీఫ్ అలీ ఇబ్న్ ఎల్ ఖరిష్
* జోస్ ఫెర్రర్ - టర్కిష్ నాయకుడు 
* ఆంథోనీ క్వెయిల్ - కల్నల్ హారీ బ్రైటన్
* క్లాడ్ రెయిన్స్ - మిస్టర్ డ్రైడెన్ 
* ఆర్థర్ కెన్నెడి - జాక్సన్ బెంట్లీ 
* డోనాల్డ్ ఊల్ఫిట్ - జనరల్ ఆర్చిబల్డ్ ముర్రే
* ఐ. ఎస్. జోహార్ - గాసిమ్ 
* గామిల్ రతిబ్ - మాజిద్
* మైకేల్ రే - ఫెర్రాజ్ 
* జాన్ దిమెక్ - దౌడ్
* జియా మొయినుద్దీన్ - తఫస్ 
* హోవర్డ్ మారియన్ క్రాఫోర్డ్ - వైద్య అధికారి
* జాక్ గ్విలియం - క్లబ్బు సెక్రెటరీ
* హగ్ మిల్లర్ - కల్నల్

## పురస్కారాలు

## మూలాలు

## నోట్స్

## బయటి లింకులు

* 

వర్గం:అకాడమీ అవార్డు విజేతలు
వర్గం:ఆంగ్ల భాషా సినిమాలు
వర్గం:బ్రిటీషు సినిమాలు
వర్గం:అమెరికన్ సినిమాలు